Il-Kunsill: IFAKKAR fil-Konklużjonijiet tiegħu tad-19 ta' Ġunju 2015 dwar Unjoni tas-Swieq Kapitali li jinkoraġġixxu lill-Kummissjoni biex telabora pjan ta' azzjoni komprensiv, immirat u ambizzjuż għall-bini ta' Unjoni tas-Swieq Kapitali (CMU) bħala lieva għal aktar impjiegi, tkabbir u investiment; JILQA' l-adozzjoni mill-Kummissjoni tal-Pjan ta' Azzjoni għall-Bini ta' Unjoni tas-Swieq Kapitali b'approċċ ta' pass wara pass abbażi ta' analiżi bir-reqqa u l-preżentazzjoni mill-Kummissjoni tal-ewwel pakkett ta' proposti u inizjattivi aktar konkreti; u JENFASIZZA l-importanza li jinżamm momentum ukoll għal terminu twil b'aġenda ambizzjuża u konkreta għal aktar azzjoni kontinwa; IFAKKAR li s-CMU huwa pilastru importanti tal-Pjan ta' Investiment tal-Kummissjoni għall-promozzjoni tal-impjiegi u t-tkabbir fl-Ewropa billi tkompli l-approċċ triplu (konsolidazzjoni fiskali li tiffavorixxi t-tkabbir, riformi strutturali, investiment) kif ukoll tneħħi ostakli mhux ġustifikati għal investiment transfruntier u tiddiversifika s-sorsi ta' finanzjament, u b'hekk tappoġġa b'mod partikolari l-finanzjament ta' infrastrutturi u l-SMEs; JISSOTTOLINJA r-rilevanza tas-CMU bħala proġett ta' importanza kondiviż bejn l-UE-28, u bħala prijorità għat-tlestija tal-Unjoni Ekonomika u Monetarja, JILQA' l-opportunità li tippreżenta għall-Istati Membri kollha, inklużi dawk bi swieq kapitali inqas żviluppati biex jidħlu fi swieq finanzjarji Ewropej aktar profondi u JENFASIZZA l-prinċipji ta' sussidjarjetà, proporzjonalità kif ukoll il-preservazzjoni tal-istabbiltà finanzjarja u l-protezzjoni tal-investitur li għandhom ikunu rispettati fl-inizjattivi relatati kollha; IFAKKAR li swieq kapitali transfruntieri li jiffunzjonaw tajjeb huma ta' benefiċċju għat-trasmissjoni bla xkiel tal-politika monetarja u jiffaċilitaw aktar il-kondiviżjoni tar-riskju privat, b'hekk jikkontribwixxu biex l-UE-28, inkluża ż-żona tal-euro, isiru aktar reżiljenti għax-xokkijiet; JAPPOĠĠA għaldaqstant, l-oqsma prijoritarji li ġejjin, inklużi dawk identifikati mill-Kummissjoni: iż-żieda tal-varjetà tas-sorsi ta' finanzjament disponibbli għan-negozji kollha, b'mod partikolari għall-SMEs u kumpanniji żgħar b'kapitalizzazzjoni medja, minn swieq finanzjarji iżgħar jew akbar, inklużi SMEs innovattivi u b' potenzjal qawwi ta' tkabbir, u li wieħed jibni fuq soluzzjonijiet ta' suċċess biex dawn jiġu konnessi ma' bażi usa' ta' investituri prospettivi. Dan għandu jinkiseb bl-użu ta' approċċ bilanċjat ibbażat fost oħrajn fuq inizjattivi mmexxija mis-suq u regolarizzazzjoni awtonoma tas-suq fejn adatta u possibbli, kif ukoll inizjattivi leġislattivi fejn ostakli mhux ġustifikati jkunu jeħtieġu intervent mil-leġislatur; u, speċjalment billi l-flussi ta' ħidma jiġi avvanzati f'oqsma bħal: id-Direttiva ta' Prospett, il-Kapital ta' Riskju, il-Finanzjament Kollettiv, il-Pjazzamenti Privati, il-Mini Bonds, is-swieq ta' tkabbir tal-SMEs u l-informazzjoni dwar il-kreditu tal-SMEs; l-iżgurar ta' ambjent regolatorju adatt għal investiment sostenibbli fit-tul u l-finanzjament tal-infrastruttura tal-Ewropa, inklużi passi biex jiġi attirat il-kapital privat bil-għan li jintlaħqu l-miri tal-Pjan ta' Investiment għall-Ewropa, u għall-valutazzjoni u l-appoġġ ta' żviluppi tas-swieq finanzjarji li jikkontribwixxu għas-sostenibbiltà ambjentali; iż-żieda ta' investiment u għażliet għall-investituri individwali u istituzzjonali fi ħdan qafas ta' protezzjoni adegwata tal-investituri, li tibda bil-pubblikazzjoni ta' Green Paper iffokata fuq is-servizzi finanzjarji għall-konsumatur u l-assigurazzjoni fl-aħħar kwart tal-2015, kif ukoll permezz ta' ħidma esploratorja dwar il-merti potenzjali ta' qafas Ewropew għal skemi ta' tfaddil individwali fit-tul bħal pensjonijiet personali tat-tielet pilastru; it-tisħiħ tal-kapaċità tal-banek biex isellfu, b'mod partikolari lill-SMEs, b'mod partikolari permezz tal-istabbiliment ta' qafas adatt biex terġa' titqajjem it-titolizzazzjoni sempliċi, trasparenti u standardizzata, il-ħidma esploratorja dwar il-merti potenzjali ta' qafas Ewropew għal bonds koperti, billi wieħed jibni fuq reġimi nazzjonali li jaħdmu tajjeb, billi tiġi indirizzata l-kwistjoni ta' Self Improduttiv, u billi jiġi żgurat trattament proporzjonat għall-istituzzjonijiet ta' kreditu, b'mod partikolari dawk li huma iżgħar, konsistenti mas-suq uniku; il-valutazzjoni tal-koerenza, il-konsistenza u l-impatt kumulattiv tar-riformi finanzjarji fuq il-finanzjament tal-ekonomija reali; u, l-eżaminar u t-tneħħija ta' ostakli transfruntieri mhux ġustifikati għall-iżvilupp ta' swieq kapitali għat-28 Stat Membru kollha, inkluż fejn adatt fil-qasam ta' clearing u ħlas u infrastrutturi tas-suq oħra, u wkoll li jinstabu (permezz ta' gruppi ta' ħidma adatti dwar it-taxxa) soluzzjonijiet pragmatiċi għall-ostakli tat-taxxa li ilhom jeżistu bħat-tassazzjoni doppja marbuta mal-arranġamenti attwali tat-tnaqqis tat-taxxa, filwaqt li jiġu kkunsidrati b'mod debitu l-implikazzjonijiet fuq l-istabbiltà finanzjarja u r-reġimi nazzjonali legali; 7. JAPPELLA għal adozzjoni rapida tar-Regolament tal-Parlament Ewropew u tal-Kunsill li jistabbilixxi regoli komuni dwar it-titolizzazzjoni u l-ħolqien ta' qafas għal titolizzazzjoni sempliċi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) Nru 1060/2009 u (UE) Nru 648/2012 u r-Regolament tal-Parlament Ewropew u tal-Kunsill li jemenda r-Regolament (UE) Nru 575/2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment; bil-għan li jerġgħu jitqajmu s-swieq ta' titolizzazzjoni, u b'hekk tiżdied il-kapaċità tal-banek li jsellfu u l-fondi jkunu jistgħu jgħaddu b'mod effiċjenti minn setturi mhux bankarji għall-ekonomija reali u tiġi ppreservata l-istabbiltà finanzjarja, filwaqt li titnaqqas id-dipendenza żejda fuq klassifikazzjonijet esterni; u, tinżamm sensittività għar-riskju adegwata. JISTENNA B'INTERESS il-proposta tal-Kummissjoni biex tiġi riveduta d-Direttiva ta' Prospett sabiex għal kumpanniji jkun aktar faċli u irħas li jiġbru fondi fis-swieq pubbliċi billi jitneħħew rekwiżiti ta' piż esaġerat filwaqt li titjieb il-protezzjoni tal-investitur, speċjalment permezz tal-enfasi fuq informazzjoni rilevanti u komprensibbli; JENFASIZZA l-importanza li jiġu ppreservati l-objettivi ta' stabbiltà finanzjarja tal-leġislazzjoni finanzjarja, il-protezzjoni tal-konsumatur u tal-investitur u tas-suq uniku, inkluż permezz ta' ġabra unika tar-regoli, filwaqt li jittieħed kont tajjeb tal-intenzjoni tal-Kummissjoni li tirrevedi dan il-korp ta' liġijiet biex ikunu żgurati l-koerenza, il-konsistenza interna u l-proporzjonalità, għaldaqstant JISTENNA B'INTERESS l-eżitu tas-Sejħa tal-Kummissjoni għal evidenza dwar il-qafas regolatorju tal-UE għas-servizzi finanzjarji; u, JAPPOĠĠA ż-żamma ta' ambjent regolatorju stabbli fl-UE. JISTIEDEN lill-Kummissjoni, fil-kuntest ta' reviżjonijiet settorjali rilevanti, tivvaluta l-impatt tar-reġimi ta' pajjiżi terzi, inkluż l-ekwivalenza u r-rikonoxximent reċiproku, fir-regolamenti attwali fuq l-istruttura tas-swieq kapitali Ewropej, il-kompetittività tal-industrija finanzjarja Ewropea kif ukoll l-aċċess effettiv għas-swieq ta' pajjiżi terzi; JINKORAĠĠIXXI lill-Kummissjoni biex tikkonsulta, mingħajr dewmien, lill-Istati Membri bil-ħsieb li jiġu identifikati l-ostakli relatati mal-liġi dwar l-insolvenza tal-intrapriżi għall-iżvilupp ta' suq uniku għall-kapital, kif imsemmi fil-Pjan ta' Azzjoni; JILQA' l-intenzjoni tal-Kummissjoni li tippreżenta, abbażi ta' dawk il-konsultazzjonijiet u b'rispett debitu għall-kumplessità tas-suġġetti involuti u għall-ħtieġa sussegwenti li jittieħed approċċ bilanċjat, proposta bil-għan li jiġi żġurat, b'rispett sħiħ tal-prinċipji ta' sussidjarjetà u proporzjonalità, li jiġu indirizzati l-ostakli prinċipali identifikati relatati mal-insolvenza ta' negozji, bl-użu tal-aħjar prattiki u oqfsa nazzjonali li jiffunzjonaw tajjeb; speċifikament, JINNOTA l-ħtieġa possibbli li tiġi stabbilita, fejn meħtieġ, skeda ta' żmien raġonevoli għat-tlestija tal-proċedimenti ta' insolvenza u ż-żieda tat-trasparenza dwar l-eżiti possibbli tal-proċedimenti ta' insolvenza fl-UE kollha u t-titjib tal-aċċess għal possibbiltajiet ta' ristruttura bikrija soġġetti għal analiżi ulterjuri; JISTIEDEN lill-Kummissjoni tippreżenta l-eżitu u s-segwitu possibbli tal-istudju tagħha dwar kwistjonijiet transfruntieri fil-qasam tar-responsabbiltà u l-iskwalifikar tad-diretturi mill-aktar fis possibbli; JINNOTA LI analiżi mill-Kummissjoni ta' ostakli possibbli f'oqsma rilevanti oħra, bħal pereżempju l-liġi dwar it-titoli, tista' tkun meħtieġa qabel ma jittieħdu azzjonijiet f'dawn l-oqsma biex ikompli jiġi ffaċilitat l-investiment transfruntier; JENFASIZZA l-konklużjoni tal-Kummissjoni li l-passi li jmiss lejn Unjoni tas-Swieq Kapitali jistgħu jittieħdu abbażi ta' mandati eżistenti tal-Awtoritajiet Superviżorji Ewropej (ASE); JIRRIKONOXXI l-ħtieġa li l-ASE jaħdmu fuq it-tisħiħ ta' konverġenza superviżorja, fejn adatt permezz ta' proċeduri ta' reviżjoni bejn il-pari u, jekk meħtieġ, koordinazzjoni msaħħa, waqt li jiġi identifikat fejn approċċ aktar kollettiv jista' jtejjeb il-funzjonament tas-suq uniku għall-kapital, inkluż l-involviment ta' inizjattivi mill-awtoritajiet nazzjonali kompetenti; u JENFASIZZA l-ħtieġa li l-awtoritajiet nazzjonali kollha jimplimentaw ir-regoli finanzjarji tal-UE b'mod sħiħ u konsistenti biex jiġu żgurati l-ogħla livelli ta' imġiba tajba u integrità fis-suq kapitali tal-UE kollha; JINNOTA l-importanza tal-pjan tal-Kummissjoni li jkomplu jiġu analizzati, f'White Paper, sa nofs l-2016, il-governanza u l-finanzjament tal-ASE, b'kont debitu tar-rwol Ewropew tagħhom; JIRRIKONOXXI l-ħtieġa li jiġi rivedut il-qafas tal-UE għall-preservazzjoni tal-istabbiltà finanzjarja għall-indirizzar ta' riskji potenzjali lil hinn mis-settur bankarju; JIRRIAFFERMA l-impenn tal-Istati Membri għall-viżjoni fit-tul ta' Unjoni tas-Swieq Kapitali ġenwina, l-objettiv ta' livell ogħla ta' integrazzjoni finanzjarja u finanzjament ta' suq kapitali aktar qawwi flimkien ma' finanzjament bankarju msaħħaħ, li jwassal għal struttura finanzjarja aktar bilanċjata bejn l-ekwità u d-dejn tan-negozji tal-UE u għal aktar kondiviżjoni transfruntiera ta' riskju privat, u għall-implimentazzjoni effettiva ta' azzjonijiet maqbula tas-CMU fil-livell nazzjonali; u, f'dan l-ispirtu, JISTENNA B'INTERESS li jaħdem mal-Kummissjoni biex jiġi żviluppat pjan direzzjonali għall-identifikazzjoni tal-ostakli eżistenti għall-moviment liberu tal-kapital u modi biex jitneħħew dawk l-aktar ta' ħsara u mhux ġustifikati; u biex tiġi diskussa l-proposta tal-Kummissjoni għall-indirizzar tad-differenza bejn id-dejn u l-ekwità fit-tassazzjoni fi ħdan il-fora adatti; u JISTIEDEN lill-Kummissjoni biex tkompli d-dibattitu pubbliku dwar l-abbiltà tal-industrija finanzjarja tal-UE li tikkontribwixxi għal CMU b'suċċess; JINKORAĠĠIXXI lill-Kummissjoni u lill-Istati Membri biex jiffokaw fuq l-indirizzar tal-kwistjoni tal-litteriżmu finanzjarju ta' investituri futuri u aġenti oħra tas-suq, li hi importanti għas-suċċess ġenerali u bilanċjat tal-proġett tas-CMU; JILQA' l-intenzjoni tal-Kummissjoni li tiżviluppa strateġija għall-provediment ta' assistenza teknika lill-Istati Membri fejn ikun meħtieġ li jiġu rinforzati l-kapaċitajiet speċifiċi ta' swieq kapitali nazzjonali; JISTIEDEN lill-Kummissjoni tirrapporta, tal-inqas kull sitt xhur lill-Kunsill permezz tal-Kumitat tas-Servizzi Finanzjarji u l-Kumitat Ekonomiku u Finanzjarju, billi tipprovdi valutazzjoni abbażi ta' evidenza tal-progress imwettaq fil-bini ta' Unjoni tas-Swieq Kapitali inkluż abbażi ta' indikaturi u evidenza ewlenin. Proposta tal-Kummissjoni għal Regolament tal-Parlament Ewropew u tal-Kunsill li jistabbilixxi regoli komuni dwar it-titolizzazzjoni u l-ħolqien ta' qafas għal titolizzazzjoni sempliċi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) Nru 1060/2009 u (UE) Nru 648/2012; Proposta tal-Kummissjoni għal Regolament tal-Parlament Ewropew u tal-Kunsill li jemenda r-Regolament (UE) Nru 575/2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment; Dokument ta' Konsultazzjoni dwar bonds koperti, Konsultazzjoni dwar kapital ta' riskju u fondi ta' intraprenditorija soċjali, Sejħa għal evidenza dwar qafas regolatorju tal-UE għas-servizzi finanzjarji. It-Tlestija tal-Unjoni Ekonomika u Monetarja tal-Ewropa: Rapport minn 5 Presidenti. Ara l-paġna tal-laqgħa